**ЧРЕЗ**

**ПРЕДСЕДАТЕЛЯ НА**

**НАРОДНОТО СЪБРАНИЕ**

**ДО**

**МИНИСТЪРА НА ОКОЛНАТА СРЕДА**

**Г-ЖА ИВЕЛИНА ВАСИЛЕВА**

**ПИТАНЕ**

**от проф. Вили Лилков**

**народен представител от ПГ на Реформаторски блок в 43-то НС**

На основание чл. 90, ал. 1 от Конституцията на Република България и чл. 94 от Правилника за организацията и дейността на Народното събрание, внасям питане

**ОТНОСНО: План за публикуване в Държавен вестник на заповедите на защитените зони по Директивата за местообитанията и осигуряване на адекватни обществени обсъждания**

**Уважаема г-жо министър**,

България е [предложила](http://www.moew.government.bg/?show=top&cid=182) на Европейската комисия списък от 234 защитени зони по Директивата за хабитатите. Повечето от тях са приети с решение на Европейската комисия, което бе публикувано на 13.02.2009 г. в [Official Journal](http://eur-lex.europa.eu/legal-content/BG/TXT/HTML/?uri=OJ:L:2009:043:FULL&from=BG). Съгласно същата Директива след това България е длъжна в срок, който не може да надхвърля 6 години, да публикува заповеди за тяхното обявяване в Държавен вестник. За да улесни държавите членки, Европейската Комисия е разработила детайлни препоръки какво трябва да включва текста на заповедите в Държавен вестник. Техните природозащитни цели трябва да бъдат ясни за всяко отделно място, а адекватните режими и правилното зониране могат да допринесат значително за подобряване опазването на природата в тях. Режимите на защитените зони са и основание за получаване на компенсации за пропуснати ползи по Програма за развитие на селските райони (ПРСР), където има специална мярка за Натура 2000.

На 13.02.2015 г. изтече шестгодишния срок за публикуването на техните заповеди в Държавен вестник. Това неспазване на срока на директивата от МОСВ е директно основание за завеждане на съдебно дело от страна на ЕК и санкциониране на България. И докато все пак досега зоните за птиците се обявяваха в нормален ритъм, то е необяснимо забавянето с повече от 6 години на обявяването на защитените зони по Директивата за местообитанията. Ако погледнем графиката на обявяване на зони по директивата за птиците ще видим, че основното количество зони по директивата за птиците са обявени с една година закъснение през 2008 година и след това Националната служба за защита на природата (НСЗП) е имала пълната възможност да движи и процеса по зоните за хабитатите.

Табл. Обявяване на защитени зони през годините

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| Година | 2007 | 2008 | 2009 | 2010 | 2011 | 2012 | 2013 | 2014 | 2015 |
| Обявени зони | 1 | 78 | 11 | 12 | 0 | 12 | 3 | 1 | 6 |

Оценявам положително стартирането от Вас на процеса по обявяването на зоните за местообитанията през 2015 и смятам, че той трябва да продължи и да завърши в максимално кратък срок. Същевременно трябва да отбележа, че изключително важно условие за издаване на качествени заповеди е основаването им на адекватна научна информация и сериозното въвличане от МОСВ на всички заинтересовани страни в процеса на тяхното обсъждане. Това е единственият начин да бъдат **избегнати или намалени** обществените конфликти и да се получи **активна обществена подкрепа** за изпълнението на заповедите. За съжаление съществуват опасения, че НСЗП няма достатъчен капацитет да проведе в срок и с необходимото качество този процес.

**Уважаема госпожо министър**,

Във връзка с изложеното по-горе моля да ми бъде отговорено как Министерството ще развие и ще осигури адекватен административен капацитет в НСЗП за обяването и управлението на зоните от Натура 2000 и как ще организира пълноценно въвличане на всички заинтересовани страни в процеса на обсъждане на заповедите на защитените зони по Директивата за хабитатите.

Желая да ми бъде предоставен индикативен график за обществени обсъждания и публикуване на всички заповеди за зоните за местообитанията в Държавен вестник?

Отговорът желая да получа в писмена форма.

**Народен представител:**

**Проф. д-р Вили Лилков**